Period: Old Babylonian
Genre: Literary
Transliteration:
<SURFACE>
ud re-a nam ba-tar-ra-ba
mu he₂-ŋal₂ an u₃-tud-da
uŋ₃-e u₂-šim-gin₇ ki in-dar-ra-ba
en abzu lugal {d}en-ki-ke₄
{d}en-ki en nam tar-tar-re-de₃
e₂-a-ni kug {na₄}za-gin₃-na teš₂-bi ba-ni-in-du₃
kug {na₄}za-gin₃-bi ud kar₂-kar₂-a-ka
eš₃-e abzu-a ul im-ma-ni-in-de₆
suh₁₀ kug galam dug₄-ga abzu-ta e₃-a
en {d}nu-dim₂-mud-ra mu-un-na-sug₂-sug₂-ge-eš
e₂ kug-ga i-ni-in-du₃ {na₄}za-gin₃-na i-ni-in-gun₃
gal-le-eš kug-sig₁₇-ga šu tag ba-ni-in-dug₄
eridug{ki}ga e₂ gu₂-a bi₂-in-du₃
šeg₁₂-bi inim dug₄-dug₄ ad gi₄-gi₄
gi-sal-la-bi gud-gin₇ mur im-ša₄
e₂ {d}en-ki-ke₄ gu₃ nun di-dam
e₂-e lugal-bi-ir ŋi₆-a ar₂ im-ma-ab-de₆ dug₃-bi mu-un-ŋa₂-ŋa₂
lugal {d}en-ki-ra sukkal {d}isimud-de₃ mi₂ dug₃-ge-eš im-me zid-de₃-eš
e₂-e im-ma-ŋen gu₃ im-ma-de₂-e
šeg₁₂-e im-ma-ŋen gu₃ im-ma-ab-šum₂-mu
e₂ kug {na₄}za-gin₃-na ki ŋar-ra
temen-bi abzu-a sig₉-ga
nun-e abzu-ta mi₂ dug₄-ga
{id₂}idigna {id₂}buranun-na mah ni₂ šu ti-a
abzu {d}en-ki-ke₄ ul-la bi₂-in-tum₂-mu
{ŋiš}saŋ-kul-zu gaba-šu-ŋar nu-tuku
{ŋiš}si-ŋar-zu ur-mah ni₂ gur₃-ru
ŋiš-ur₃-zu gud an-na suh₁₀ kug galam dug₄-ga
{gi}kid-zu za-gin₃-na ŋiš-ur₃-še₃ gun₃-a
nir-gam-ma-zu gud si gur₃-ru am
kan₄-zu ur-mah lu₂ šu ti-a ni₂
kun₄-zu ug lu₂-ra ed₃-de₃
abzu ki sikil me-te-ŋal₂
e₂-engur-ra lugal-zu ŋiri₃ im-ma-ri-in-gub
{d}en-ki lugal abzu-ke₄
temen-zu {na₄}gug im-ma-da-an-sa₂
<unk> <unk> za-gin₃-na mi₂ im-ma-ri-in-dug₄
e₂ {d}en-ki-ke₄ lal₃-har-ra kug kurum₇ ak
gud lugal-bi-ir us₂-a sig₁₀-ga
ni₂-bi-še₃ mur ša₄ teš₂-bi-še₃ ad gi₄-gi₄
e₂-engur-ra {d}en-ki-ke₄ gi dub-ba-an kug la₂-am₃
šag₄-zu-ta barag mah ki ŋar-ra
zag-du₈-zu aškud₂ kug an-na
abzu ki sikil ki nam tar-ra
en ŋeštug₂-ga lugal {d}en-ki
...en nam tar-tar-re-de₃
{d}nu-dim₂-mud en eridug{ki}ga-ke₄
šag₄ šeg₉-bar-ra lu₂ igi nu-bar-re-dam
abgal-zu siki bar-ra bi₂-in-du₈
eridug{ki} {d}en-ki-ke₄ ki aŋ₂-ŋa₂-ni
e₂-engur-ra šag₄-bi he₂-ŋal₂ sug₄-ga
abzu zi kalam-ma ki aŋ₂ {d}en-ki-ke₄
e₂ zag-ga du₃-a me galam-ma tum₂-ma
eridug{ki} ŋissu-zu ab-šag₄-ga la₂-a
a-ab-ba zig₃-ga gaba-šu-ŋar nu-tuku
id₂ mah ni₂-ŋal₂-la su kalam-ma zi-zi
e₂-engur-ra uru₂ mah ki us₂-sa
e₂ da engur-ra piriŋ abzu šag₄-ga
e₂ mah {d}en-ki-ke₄ ŋeštug₂ kalam-e šum₂-mu
akkil-zu id₂ mah zig₃-ga-gin₇
lugal {d}en-ki-ra mu-un-na-tuku-am₃
e₂ kug-ga-ni-še₃ dug₃-bi mu-un-ŋa₂-ŋa₂
{ŋiš}za₃-mi₂ {ŋiš}al-ŋar {ŋiš}balaŋ al-ŋar-sur₉-da
{ŋiš}za₃-mi₂ {ŋiš}al-ŋar balaŋ sur₉-za
...{ŋiš}al-ŋar-zu balaŋ {ŋiš}al-ŋar-sur₉-ra-ta
{ŋiš}za₃-mi₂ {ŋiš}al-ŋar balaŋ {ŋiš}sur₉-am₃
{ŋiš}har-har {ŋiš}sa-bi₂-tum {ŋiš}mi-ri₂-tum e₂ sig₉-ga
ad dug₃-ga nundum bur₂-re balaŋ-ŋa₂ nundum-nundum
šag₄ ni₂-ba-ka ad ha-ba-ni-ib-ša₄
{ŋiš}al-ŋar kug {d}en-ki-ke₄ ni₂-ba mu-un-na-du₁₂
nar 7(diš)-e ad he₂-em-mi-ib-ša₄ tigi
dug₄-ga {d}en-ki-ke₄ šu nu-bal-e-de₃
<unk>...ki-bi-še₃ ŋal₂-la-am₃
sukkal {d}isimud-de₃ šeg₁₂-e gu₃ ba-an-šum₂
e₂-engur-ra-ke₄ šir₃ dug₃-ge-eš im-me mi₂
mu-un-du₃-a-ba mu-un-du₃-a-ba
eridug{ki} {d}en-ki-ke₄ im-ma-an-il₂-la-ba
hur-saŋ galam kad₅-dam a-e ba-dirig
zag-ga-a-ni ŋiš-gi-a ba-an <unk>
{ŋiš}kiri₆ sig₇-ga gurun il₂-la-a-ba
mušen-e haš₄-bi mu-un-ŋa₂-ŋa₂ ŋi₆
suhur{ku₆}e u₂-lal₃-e e-ne mu-un-e
eštub{ku₆}e gi-zi di₄-di₄-la₂ kun mu-un-na-sud-e
{d}en-ki zig₃-ga-na ku₆ i-zi-eš₂ na-zig₃
abzu-e u₆ am₃-ma-gub
engur-ra hul₂-la mu-ni-ib-de₆
a-ab-ba-gin₇ ni₂ mu-un-da-ŋal₂
id₂ mah-gin₇ su zig₃ mu-un-da-ri
{id₂}buranun-na u₁₈-lu sumur mu-un-da-an-zig₃
{ŋiš}gi-muš-a-ni {d}nirah-a-ni im-du-du-a-ni
{ŋiš}ŋisal-a-ni gi tur-tur-a-ni
{d}en-ki <unk> a-ni mu he₂-ŋal₂ sug₄-ga
{ŋiš}ma₂ ni₂-bi nam-du₈ eš₂ ni₂-bi nam-dab₅
e₂ eridug{ki}ga-ke₄ im-ma-kar-ra
id₂-de₃ lugal-bi-ir ad im-mi-ib-gi₄-gi₄
gu₃-bi gu₃ amar-ra gu₃ ab₂ dug₃-ga-ke₄
{d}en-ki-ke₄ gud im-ma-ab-gaz-e udu im-ma-ab-šar₂-re
{kuš}a₂-la₂ nu-ŋal₂-la ki-bi-še₃ sa₂ im-dug₄
ub₃ zabar nu-ŋal₂-la ki-bi-še₃ im-mi-in-e₃
nibru{ki}še₃ ŋiri₃-ni dili mu-un-gub
gi-gun₄-na eš₃-e nibru{ki}a im-ma-da-an-ku₄-ku₄
{d}en-ki-ke₄ kaš-kaš-e ba-te kurun₂-kurun₂-e ba-te
kurun₂ gal zabar-ra ba-ni-in-de₂
{kaš}ulušin dili-am₃ ba-ni-in-sur
{dug}ku-kur-ru₂ kaš dug₃-dug₃-ga duh-bi bi₂-in-sa₂-sa₂
ka-bi lal₃ zu₂-lum-ma niŋ₂ er₉ ba-ni-in-ak
duh-bi niŋ₂ lal₃-lal₃ dili-a sed-še₃ bi₂-in-du₈
{d}en-ki-ke₄ eš₃-e nibru{ki}am₃
a-a-ni {d}en-lil₂-ra ninda mu-un-gu₇-e
an ki mah-a im-ma-an-tuš
an-ra {d}en-lil₂ im-ma-ni-in-us₂
{d}nin-tur₅ zag gal-la im-mi-in-tuš
{d}a-nun-na ki-us₂-ki-us₂-bi im-mi-in-dur₂-ru-ne-eš
lu₂-e-ne kaš i₃-na₈-na₈-ne kurun im-dug₃-ge-ne
{zabar}aga im-gur₄-gur₄-re-e-ne
zabar-e {d}uraš-e a-da-min₃ mu-un-di-ne
ti-lim-da ma₂-gur₈ kug im-ba-ba-re-e-ne
kaš ba-dug₄ kurun₂ ba-dug₃-ga-ta
e₂-ta ŋiri₃-bi-a ba-ra-ŋar-ra-ta
{d}en-lil₂ nibru{ki}a hul₂-la mu-ni-ib-de₆
{d}en-lil₂-le {d}a-nun-na-ke₄-ne gu₃ mu-na-de₂-e
diŋir gal-gal-la i₃-sug₂-ge-en-za-na
{d}a-nun-na ub-šu-unken-na-ka si mu-un-sa₂-sa₂-e-en-za-na
dumu-ŋu₁₀ e₂ mu-un-du₃ lugal {d}en-ki-ke₄
eridug{ki} hur-saŋ-gin₇ ki-ta ba-ra-ri ba-ra-e₃
ki dug₃-ga-am₃ e₂ im-ma-an-du₃
eridug{ki} ki sikil lu₂ nu-ku₄-ku₄-da
e₂ kug-ga du₃-a za-gin₃-na gun₃-a
e₂ tigi 7(diš)-e si sa₂-e nam-šub šum₂-ma
šir₃ kug teš₂ e₂ ki al-dug₃-ga
eš₃ abzu nam dug₃ {d}en-ki-ke₄ me galam-ma tum₂-ma
eridug{ki} e₂ kug-ga du₃-a-ba
a-a {d}en-ki za₃-mi₂

Cuneiform:
<SURFACE>
𒌓𒊑𒀀𒉆𒁀𒋻𒊏𒁀
𒈬𒃶𒅅𒀭𒅇𒌅𒁕
𒌧𒂊𒌑𒋆𒁶𒆠𒅔𒁯𒊏𒁀
𒂗𒍪𒀊𒈗𒀭𒂗𒆠𒆤
𒀭𒂗𒆠𒂗𒉆𒋻𒋻𒊑𒉈
𒂍𒀀𒉌𒆬𒎎𒍝𒆳𒈾𒌨𒁉𒁀𒉌𒅔𒆕
𒆬𒎎𒍝𒆳𒁉𒌓𒃸𒃸𒀀𒅗
𒀊𒂊𒍪𒀊𒀀𒌌𒅎𒈠𒉌𒅔𒁺
𒈹𒆬𒃴𒅗𒂵𒍪𒀊𒋫𒌓𒁺𒀀
𒂗𒀭𒉡𒁶𒄷𒄭𒊏𒈬𒌧𒈾𒁻𒁻𒄀𒌍
𒂍𒆬𒂵𒄿𒉌𒅔𒆕𒎎𒍝𒆳𒈾𒄿𒉌𒅔𒁯
𒃲𒇷𒌍𒆬𒄀𒂵𒋗𒋳𒁀𒉌𒅔𒅗
𒉣𒆠𒂵𒂍𒄘𒀀𒉈𒅔𒆕
𒋞𒁉𒅗𒅗𒅗𒀜𒄄𒄄
𒄀𒊩𒆷𒁉𒄞𒁶𒄯𒅎𒁺
𒂍𒀭𒂗𒆠𒆤𒅗𒉣𒁲𒁮
𒂍𒂊𒈗𒁉𒅕𒈪𒀀𒌒𒅎𒈠𒀊𒁺𒄭𒁉𒈬𒌧𒂷𒂷
𒈗𒀭𒂗𒆠𒊏𒈛𒀭𒉽𒅊𒉈𒊩𒄭𒄀𒌍𒅎𒈨𒍣𒉈𒌍
𒂍𒂊𒅎𒈠𒁺𒅗𒅎𒈠𒌤𒂊
𒋞𒂊𒅎𒈠𒁺𒅗𒅎𒈠𒀊𒋧𒈬
𒂍𒆬𒎎𒍝𒆳𒈾𒆠𒃻𒊏
𒋼𒁉𒍪𒀊𒀀𒋛𒂵
𒉣𒂊𒍪𒀊𒋫𒊩𒅗𒂵
𒀀𒇉𒄘𒃼𒀀𒇉𒌓𒄒𒉣𒈾𒈤𒉎𒋗𒋾𒀀
𒍪𒀊𒀭𒂗𒆠𒆤𒌌𒆷𒉈𒅔𒁺𒈬
𒄑𒊕𒆰𒍪𒃮𒋗𒃻𒉡𒌇
𒄑𒋛𒃻𒍪𒌨𒈤𒉎𒅍𒊒
𒄑𒃡𒍪𒄞𒀭𒈾𒈹𒆬𒃴𒅗𒂵
𒄀𒆤𒍪𒍝𒆳𒈾𒄑𒃡𒂠𒁯𒀀
𒉪𒃵𒈠𒍪𒄞𒋛𒅍𒊒𒄠
𒆍𒍪𒌨𒈤𒇽𒋗𒋾𒀀𒉎
𒄿𒇻𒍪𒊌𒇽𒊏𒇯𒁺𒉈
𒍪𒀊𒆠𒂖𒈨𒋼𒅅
𒂍𒇉𒊏𒈗𒍪𒄊𒅎𒈠𒊑𒅔𒁺
𒀭𒂗𒆠𒈗𒍪𒀊𒆤
𒋼𒍪𒎎𒍝𒄢𒅎𒈠𒁕𒀭𒁲
<unk><unk>𒍝𒆳𒈾𒊩𒅎𒈠𒊑𒅔𒅗
𒂍𒀭𒂗𒆠𒆤𒋭𒄯𒊏𒆬𒅆𒂟𒀝
𒄞𒈗𒁉𒅕𒍑𒀀𒋧𒂵
𒉎𒁉𒂠𒄯𒁺𒌨𒁉𒂠𒀜𒄄𒄄
𒂍𒇉𒊏𒀭𒂗𒆠𒆤𒄀𒁾𒁀𒀭𒆬𒇲𒀀𒀭
𒊮𒍪𒋫𒁈𒈤𒆠𒃻𒊏
𒍠𒂃𒍪𒀉𒈹𒆬𒀭𒈾
𒍪𒀊𒆠𒂖𒆠𒉆𒋻𒊏
𒂗𒄑𒌆𒉿𒂵𒈗𒀭𒂗𒆠
...𒂗𒉆𒋻𒋻𒊑𒉈
𒀭𒉡𒁶𒄷𒄭𒂗𒉣𒆠𒂵𒆤
𒊮𒊾𒁇𒊏𒇽𒅆𒉡𒁇𒊑𒁮
𒉣𒈨𒍪𒋠𒁇𒊏𒉈𒅔𒂃
𒉣𒆠𒀭𒂗𒆠𒆤𒆠𒉘𒂷𒉌
𒂍𒇉𒊏𒊮𒁉𒃶𒅅𒋤𒂵
𒍪𒀊𒍣𒌧𒈠𒆠𒉘𒀭𒂗𒆠𒆤
𒂍𒍠𒂵𒆕𒀀𒈨𒃴𒈠𒁺𒈠
𒉣𒆠𒄑𒈪𒍪𒀊𒊮𒂵𒇲𒀀
𒀀𒀊𒁀𒍣𒂵𒃮𒋗𒃻𒉡𒌇
𒀀𒇉𒈤𒉎𒅅𒆷𒋢𒌧𒈠𒍣𒍣
𒂍𒇉𒊏𒍍𒈤𒆠𒍑𒊓
𒂍𒁕𒇉𒊏𒊊𒍪𒀊𒊮𒂵
𒂍𒈤𒀭𒂗𒆠𒆤𒄑𒌆𒉿𒌧𒂊𒋧𒈬
𒃰𒋺𒋛𒍪𒀀𒇉𒈤𒍣𒂵𒁶
𒈗𒀭𒂗𒆠𒊏𒈬𒌧𒈾𒌇𒀀𒀭
𒂍𒆬𒂵𒉌𒂠𒄭𒁉𒈬𒌧𒂷𒂷
𒄑𒍠𒊩𒄑𒀠𒃻𒄑𒁆𒀠𒃻𒋪𒁕
𒄑𒍠𒊩𒄑𒀠𒃻𒁆𒋪𒍝
...𒄑𒀠𒃻𒍪𒁆𒄑𒀠𒃻𒋪𒊏𒋫
𒄑𒍠𒊩𒄑𒀠𒃻𒁆𒄑𒋪𒀀𒀭
𒄑𒄯𒄯𒄑𒊓𒉈𒌈𒄑𒈪𒌷𒌈𒂍𒋛𒂵
𒀜𒄭𒂵𒅻𒁔𒊑𒁆𒂷𒅻𒅻
𒊮𒉎𒁀𒅗𒀜𒄩𒁀𒉌𒅁𒁺
𒄑𒀠𒃻𒆬𒀭𒂗𒆠𒆤𒉎𒁀𒈬𒌧𒈾𒌇
𒈜𒐌𒂊𒀜𒃶𒅎𒈪𒅁𒁺𒁆𒈜
𒅗𒂵𒀭𒂗𒆠𒆤𒋗𒉡𒁄𒂊𒉈
<unk>...𒆠𒁉𒂠𒅅𒆷𒀀𒀭
𒈛𒀭𒉽𒅊𒉈𒋞𒂊𒅗𒁀𒀭𒋧
𒂍𒇉𒊏𒆤𒂡𒄭𒄀𒌍𒅎𒈨𒊩
𒈬𒌧𒆕𒀀𒁀𒈬𒌧𒆕𒀀𒁀
𒉣𒆠𒀭𒂗𒆠𒆤𒅎𒈠𒀭𒅍𒆷𒁀
𒄯𒊕𒃴𒆓𒁮𒀀𒂊𒁀𒋛𒀀
𒍠𒂵𒀀𒉌𒄑𒄀𒀀𒁀𒀭<unk>
𒄑𒊬𒅊𒂵𒄧𒅍𒆷𒀀𒁀
𒄷𒂊𒍮𒁉𒈬𒌧𒂷𒂷𒈪
𒋦𒄩𒂊𒌑𒋭𒂊𒂊𒉈𒈬𒌧𒂊
𒄞𒄩𒂊𒄀𒍣𒌉𒌉𒇲𒆲𒈬𒌧𒈾𒋤𒂊
𒀭𒂗𒆠𒍣𒂵𒈾𒄩𒄿𒍣𒂠𒈾𒍣
𒍪𒀊𒂊𒅆𒂍𒀀𒀭𒈠𒁺
𒇉𒊏𒄾𒆷𒈬𒉌𒅁𒁺
𒀀𒀊𒁀𒁶𒉎𒈬𒌧𒁕𒅅
𒀀𒇉𒈤𒁶𒋢𒍣𒈬𒌧𒁕𒊑
𒀀𒇉𒌓𒄒𒉣𒈾𒍇𒇻𒊨𒈬𒌧𒁕𒀭𒍣
𒄑𒄀𒈲𒀀𒉌𒀭𒈲𒀀𒉌𒅎𒁺𒁺𒀀𒉌
𒄑𒄐𒀀𒉌𒄀𒌉𒌉𒀀𒉌
𒀭𒂗𒆠<unk>𒀀𒉌𒈬𒃶𒅅𒋤𒂵
𒄑𒈣𒉎𒁉𒉆𒂃𒂠𒉎𒁉𒉆𒆪
𒂍𒉣𒆠𒂵𒆤𒅎𒈠𒋼𒀀𒊏
𒀀𒇉𒉈𒈗𒁉𒅕𒀜𒅎𒈪𒅁𒄄𒄄
𒅗𒁉𒅗𒀫𒊏𒅗𒀖𒄭𒂵𒆤
𒀭𒂗𒆠𒆤𒄞𒅎𒈠𒀊𒄤𒂊𒇻𒅎𒈠𒀊𒊹𒊑
𒋢𒀉𒇲𒉡𒅅𒆷𒆠𒁉𒂠𒁲𒅎𒅗
𒀚𒌓𒅗𒁇𒉡𒅅𒆷𒆠𒁉𒂠𒅎𒈪𒅔𒌓𒁺
𒂗𒆤𒆠𒂠𒄊𒉌𒀸𒈬𒌧𒁺
𒄀𒀕𒈾𒀊𒂊𒂗𒆤𒆠𒀀𒅎𒈠𒁕𒀭𒆭𒆭
𒀭𒂗𒆠𒆤𒁉𒁉𒂊𒁀𒋼𒁷𒁷𒂊𒁀𒋼
𒁷𒃲𒌓𒅗𒁇𒊏𒁀𒉌𒅔𒌤
𒁉𒍩𒀀𒀭𒀸𒀀𒀭𒁀𒉌𒅔𒋩
𒂁𒆪𒆳𒆕𒁉𒄭𒄭𒂵𒂃𒁉𒉈𒅔𒁲𒁲
𒅗𒁉𒋭𒅗𒈝𒈠𒃻𒄊𒁀𒉌𒅔𒀝
𒂃𒁉𒃻𒋭𒋭𒀸𒀀𒈻𒂠𒉈𒅔𒂃
𒀭𒂗𒆠𒆤𒀊𒂊𒂗𒆤𒆠𒀀𒀭
𒀀𒀀𒉌𒀭𒂗𒆤𒊏𒃻𒈬𒌧𒅥𒂊
𒀭𒆠𒈤𒀀𒅎𒈠𒀭𒆪
𒀭𒊏𒀭𒂗𒆤𒅎𒈠𒉌𒅔𒍑
𒀭𒎏𒌅𒍠𒃲𒆷𒅎𒈪𒅔𒆪
𒀭𒀀𒉣𒈾𒆠𒍑𒆠𒍑𒁉𒅎𒈪𒅔𒂉𒊒𒉈𒌍
𒇽𒂊𒉈𒁉𒉌𒅘𒅘𒉈𒁉𒁷𒅎𒄭𒄀𒉈
𒌓𒅗𒁇𒂇𒅎𒆸𒆸𒊑𒂊𒉈
𒌓𒅗𒁇𒂊𒀭𒅁𒂊𒀀𒁕𒎙𒈬𒌧𒁲𒉈
𒋾𒅆𒁕𒈣𒋽𒆬𒅎𒁀𒁀𒊑𒂊𒉈
𒁉𒁀𒅗𒁷𒁀𒄭𒂵𒋫
𒂍𒋫𒄊𒁉𒀀𒁀𒊏𒃻𒊏𒋫
𒀭𒂗𒆤𒂗𒆤𒆠𒀀𒄾𒆷𒈬𒉌𒅁𒁺
𒀭𒂗𒆤𒇷𒀭𒀀𒉣𒈾𒆤𒉈𒅗𒈬𒈾𒌤𒂊
𒀭𒃲𒃲𒆷𒉌𒁻𒄀𒂗𒍝𒈾
𒀭𒀀𒉣𒈾𒌒𒋗𒌺𒈾𒅗𒋛𒈬𒌧𒁲𒁲𒂊𒂗𒍝𒈾
𒌉𒈬𒂍𒈬𒌧𒆕𒈗𒀭𒂗𒆠𒆤
𒉣𒆠𒄯𒊕𒁶𒆠𒋫𒁀𒊏𒊑𒁀𒊏𒌓𒁺
𒆠𒄭𒂵𒀀𒀭𒂍𒅎𒈠𒀭𒆕
𒉣𒆠𒆠𒂖𒇽𒉡𒆭𒆭𒁕
𒂍𒆬𒂵𒆕𒀀𒍝𒆳𒈾𒁯𒀀
𒂍𒁆𒈜𒐌𒂊𒋛𒁲𒂊𒉆𒊒𒋧𒈠
𒂡𒆬𒌨𒂍𒆠𒀠𒄭𒂵
𒀊𒍪𒀊𒉆𒄭𒀭𒂗𒆠𒆤𒈨𒃴𒈠𒁺𒈠
𒉣𒆠𒂍𒆬𒂵𒆕𒀀𒁀
𒀀𒀀𒀭𒂗𒆠𒍠𒊩